Ir-rebħa fuq il-Filistin U Ħiram, is-sultan ta' Tir, bagħat messaġġiera għand David, u injam taċ-ċedru u mastrudaxxi u naġġara biex jibnulu dar. U David għaraf li l-Mulej wettqu sultan fuq Iżrael, u li għolla saltnatu minħabba l-poplu tiegħu Iżrael. U David ħa aktar nisa f'Ġerusalemm, u David wiled aktar subien u bniet. U dawn huma l-ismijiet tal-ulied li tweldulu f'Ġerusalemm: Sammugħa, Sobab, Natan, Salamun, Ibħar, Elisugħa, Elfelet, Nogaħ, Nefeg, Ġafigħa, Ellisama, Begħeljada, u Elifelet. U l-Filistin semgħu li David kien midluk sultan fuq Iżrael kollu; u telgħu l-Filistin kollha jfittxu lil David; u malli David sama' ħareġ għalihom. U l-Filistin ġew u xterdu fil-wied ta' Refajm. U David stħarreġ lil Alla u qal: "Nitla' kontra l-Filistin? Terħihomli int f'idejja?" U l-Mulej wieġeb lil David: "Itla', u nerħihom f'idejk." U telgħu lejn Bagħal-perasim, u David tahom xebgħa hemm. U mbagħad David qal: "Ħarbat Alla quddiemu l-għedewwa tiegħi b'idejja, bħalma jħarbat l-ilma kollox quddiemu." Għalhekk semmew il-post Bagħal-perasim. U l-Filistin ħallew hemm l-allat tagħhom, u David ordna li jagħtuhom in-nar. Imma l-Filistin reġgħu telgħu u tqassmu fil-wied. U David stħarreġ lil Alla, u Alla wieġbu: "Titlax għalihom: dur għal warajhom, u ħudhom minn wara, minn biswit is-siġar tal-balzmu. Malli tisma' t-tħaxwix tal-mixi fuq il-qċaċet tas-siġar tal-balzmu, dak il-ħin oħroġ għat-taqbida, għax Alla joħroġ quddiemek, u jkisser il-kamp tal-Filistin." U David għamel bħalma ordnalu Alla, u ħarbat il-kamp tal-Filistin minn Gibgħon sa Geżer. U isem David xtered mal-pajjiż kollu, u l-Mulej xeħet il-biża' tiegħu fuq il-ġnus kollha.